PTTEP พบก๊าซธรรมชาติแหล่งใหม่ใน “ซาราวักเอสเค 417” นอกชายฝั่งมาเลเซีย
PTTEP พบก๊าซธรรมชาติแหล่งใหม่ใน “ซาราวักเอสเค 417” นอกชายฝั่งมาเลเซีย
24 ก.พ. 2564

บริษัท ปตท.สำรวจและผลิตปิโตรเลียม จำกัด (มหาชน) หรือ PTTEP หรือ ปตท.สผ. ประสบความสำเร็จในการขุดเจาะหลุมสำรวจโดกง-1 (Dokong-1) ค้นพบก๊าซธรรมชาติแหล่งใหม่ นอกชายฝั่งประเทศมาเลเซีย โดย บริษัท พีทีทีอีพี เอชเค ออฟชอร์ จำกัด (PTTEP HK Offshore Limited) หรือ พีทีทีอีพี เอชเคโอ ซึ่งเป็นบริษัทย่อย ได้เริ่มดำเนินการขุดเจาะหลุมสำรวจโดกง-1 (Dokong-1) ซึ่งเป็นหลุมสำรวจแรกในโครงการซาราวัก เอสเค 417 ในเดือนพฤศจิกายน 2563 ที่ระดับความลึก 3,810 เมตร
โดยได้ค้นพบชั้นหินกักเก็บก๊าซธรรมชาติความหนากว่า 80 เมตร ซึ่ง ปตท.สผ. มีแผนจะขุดเจาะหลุมสำรวจที่ 2 ในโครงการดังกล่าว ประมาณกลางปี 2564 ต่อไป
นายพงศธร ทวีสิน ประธานเจ้าหน้าที่บริหาร ปตท.สผ. กล่าวว่า “การค้นพบก๊าซธรรมชาติที่มีคุณภาพสูงจากการเจาะหลุมสำรวจโดกง-1 ถือเป็นความสำเร็จของ ปตท.สผ. อีกครั้งในมาเลเซีย หลังจากที่เราได้เริ่มการผลิตก๊าซธรรมชาติจากแปลงเอช และค้นพบแหล่งก๊าซธรรมชาติขนาดใหญ่จากการเจาะหลุมประเมินผลลัง เลอบาห์-2 ไปเมื่อเร็ว ๆ นี้ ซึ่งในอนาคต เราสามารถพัฒนาและผลิตก๊าซฯ จากโครงการซาราวัก เอสเค 417 ร่วมกับพื้นที่บริเวณใกล้เคียงได้ในรูปแบบกลุ่มโครงการ (Cluster development) ซึ่งจะทำให้การดำเนินงานมีประสิทธิภาพมากยิ่งขึ้น”
สำหรับโครงการซาราวัก เอสเค 417 ตั้งอยู่บริเวณน้ำตื้น ห่างจากชายฝั่งรัฐซาราวัก ประมาณ 90 กิโลเมตร  ดำเนินการโดยพีทีทีอีพี เอชเคโอ ซึ่งถือสัดส่วนการลงทุนร้อยละ 80 และบริษัท ปิโตรนาส ชาริกาลี จำกัด ถือสัดส่วนการลงทุนร้อยละ 20
นอกจากโครงการซาราวัก เอสเค 417 ซึ่งอยู่ภายใต้สัญญาแบ่งปันผลผลิตแล้ว ปตท.สผ. ยังมีการลงทุนในประเทศมาเลเซียอีกหลายโครงการ ได้แก่ แปลงเอช, แปลงเค, เอสเค 309 และ เอสเค 311, และโครงการพื้นที่พัฒนาร่วมไทย-มาเลเซีย ซึ่งมีการผลิตก๊าซธรรมชาติอยู่ในขณะนี้, แปลง เอสเค 410 บี, เอสเค 314เอ, เอสเค 438, เอสเค 405บี, พีเอ็ม 407 และพีเอ็ม 415 ซึ่งอยู่ในระยะสำรวจ นอกจากนี้ ปตท.สผ. ยังมีการลงทุนในบริษัท พีทีที โกลบอล แอลเอ็นจี จำกัด ร่วมกับบริษัท ปตท. จำกัด (มหาชน) ในโครงการ MLNG Train 9 ซึ่งเป็นโรงงานแปรรูปก๊าซธรรมชาติเป็นก๊าซธรรมชาติเหลวอีกด้วย